"בטח יהיו לי פרפרים בבטן לפני המשחק, לא רוצה להוכיח להם שום דבר. אם אכבוש שער, לא מתכוון לחגוג", כך אמר קשר הפועל חיפה, אדריאן רוצ'ט , אקס קפטן עירוני קריית שמונה, שיפגוש את האקסית לראשונה מחר (שבת, 19:00) בסמי עופר. עוד הוסיף רוצ'ט: "קריית שמונה עברו הרבה שינויים בשנים האחרונות, אבל אני חושב שהשינוי הכי גדול זה שאני לא נמצא שם".
הפועל מגיעה למשחק לאחר ניצחון נהדר בנתניה ועם מאזן של שני ניצחונות, שני הפסדים ותיקו. האדומים נמצאים במקום השמיני ומקדימים את קריית שמונה במקום אחד. בחיפה מודעים שקריית שמונה נמצאת בלחץ ותגיע לסמי עופר עם רצון עז לצאת עם שלוש נקודות. כרגע נראה כי טל בנין לא מתכוון לעשות שינויים בהרכב ויעניק את הקרדיט ל-11 שניצחו את מכבי נתניה. המשמעות היא שאמיר אבו ניל, חנן ממן, מהראן לאלה ותומר סויסה יהוו את החלק ההתקפי.
המועדון יערוך לפני המשחק שני טקסים. הראשון לכבודם של שחקני הקבוצה בשנתיים האחרונות רועי שוקרני ואור אוסטווינד, בו יוענקו להם זרי פרחים. הטקס השני, פחות שמח לזכרו של אוהד הקבוצה, חיים חדרי ז"ל, אשר נפטר בכניסה ליציע, לפני תחילת המשחק הביתי האחרון מול הפועל ת"א.